Gewilde omroeper, akteur doodgeskietMandla Hlatshwayo. Foto: Facebook. Mandla Hlatshwayo, gewilde radio-omroeper en voormalige akteur in die sepie Generations, is in Soweto doodgeskiet. Hlatshwayo het glo Sondag op Moedersdag vroue probeer beskerm tydens ŉ gewapende rooftog. Die voormalige akteur, wat deesdae platejoggie by Jozi FM is, was saam met ŉ kollega in ŉ kuierplek in Pimville toe die gewapende rowers op hulle losgebrand het. Volgens die polisie is die presiese omstandighede rakende die voorval nog nie bekend nie. Vier gewapende mans het glo die kuierplek ingestorm en vroue van hul selfone probeer beroof. Hlatshwayo en sy kollega het glo tussenbeide getree en is albei doodgeskiet.